FI Euroopan unionin virallinen lehti L 9/2

KOMISSION DELEGOITU ASETUS (EU) 2017/67,

annettu 4 päivänä marraskuuta 2016,

elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä annetun Euroopan parlamentin ja neuvoston asetuksen (EU) N:o 652/2014 liitteen II muuttamisesta tekemällä lisäyksiä siinä olevaan eläintautien ja zoonoosien luetteloon

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 652/2014 (1) ja erityisesti sen 10 artiklan 2 kohdan,

sekä katsoo seuraavaa:

(1) Asetuksen (EU) N:o 652/2014 10 artiklan 2 kohdan a ja c alakohdassa tarkoitetut erityisedellytykset täyttyvät pienten märehtijäin ruton, jonka Maailman eläintautijärjestö (OIE) on luetteloinut nimellä ”peste des petits ruminants”, lammasrokon, vuohirokon ja lumpy skin -taudin osalta, jotka luetellaan ainoastaan kyseisen asetuksen liitteessä I, joka sisältää taudit, joille voidaan myöntää rahoitusta mainitun asetuksen 6 artiklan (kiireelliset toimenpiteet) nojalla.

(2) Pienten märehtijäin rutto on erittäin tarttuva lampaiden ja vuohien virustauti, jota esiintyy endeemisenä lampailla ja vuohilla Itä-Afrikassa, Arabian niemimaalla, Lähi-idän maissa ja Intiassa. Pienten märehtijäin rutto on yleinen Afrikassa ja Aasiassa, ja vuodesta 2014 taudin esiintymisiä on raportoitu Turkissa ja Pohjois-Afrikan maissa.

(3) Pienten märehtijäin rutto tarttuu suoran kosketuksen kautta ja se kulkeutuu infektiosta vapaille alueille pääasiassa tartunnan saaneiden eläinten kuljetuksen yhteydessä. Vaikka vuohia pidetään lampaita alttiimpina saamaan tartunnan, lampaissa tartunta saattaa jäädä huomaamatta.

(4) Lammasrokko ja vuohirokko ovat lammas- ja vuohirokkoviruksen aiheuttamia vakavia ja erittäin tarttuvia lampaiden ja vuohien tauteja, jotka vaikuttavat merkittävästi lampaan- ja vuohenkasvatuksen kannattavuuteen ja aiheuttavat häiriöitä unionin sisäisessä kaupassa ja viennissä kolmansiin maihin.

(5) Lammas- ja vuohirokko ovat endeemisiä Pohjois-Afrikan, Lähi-idän ja Aasian maissa, joista ne toistuvasti kulkeutuvat Kreikkaan ja Bulgariaan naapurina olevasta kolmannesta maasta.

(6) Lumpy skin -tauti on erittäin tarttuva nautojen virustauti, joka voi tarttua vektorihyönteisten välityksellä ja jolla voi olla merkittävä vaikutus karjankasvatuksen kannattavuuteen, mistä aiheutuu häiriöitä unionin sisäisessä kaupassa ja viennissä kolmansiin maihin. Sitä esiintyy endeemisenä useimmissa Afrikan maissa, ja vuosina 2012 ja 2013 se on levinnyt Lähi-itään ja Turkkiin. Elokuusta 2015 Kreikassa on ilmennyt useita taudinpurkauksia, ja maaliskuussa 2016 tauti levisi Bulgariaan ja tämän jälkeen useisiin Länsi-Balkanin maihin.

(7) Lammas- ja vuohirokon sekä lumpy skin -taudin epidemiologinen tilanne kehittyy nopeasti, ja epidemia leviää myös unionin alueella, mikä vaikuttaa erittäin kielteisesti kotieläintuotantoon ja kauppaan.

(8) Lisäksi Euroopan elintarviketurvallisuusviranomainen (EFSA) antoi komission pyynnöstä tieteellisiä lausuntoja valvontatoimenpiteistä, jotka unionin on tarkoitus toteuttaa pienten märehtijöiden ruton (2), lammas- ja vuohirokon (3) sekä lumpy skin -taudin (4) havaitsemiseksi varhaisessa vaiheessa, jotta voidaan ryhtyä tarvittaviin toimenpiteisiin tautien leviämisen estämiseksi ja niiden pikaiseksi hävittämiseksi.

(9) On tarpeen lisätä pienten märehtijöiden rutto, lammasrokko, vuohirokko ja lumpy skin -tauti asetuksen (EU) N:o 652/2014 liitteessä II olevaan eläintautien ja zoonoosien luetteloon, jotta asianmukaiset vuotuiset tai monivuotiset valvontaohjelmat edellä mainittujen tautien varhaista havaitsemista varten voidaan toteuttaa. Asetuksen (EU) N:o 652/2014 10 artiklan 2 kohdassa komissiolle siirretään valta antaa delegoituja säädöksiä, jotta mainitun asetuksen liitteessä II olevaan eläintautien ja zoonoosien luetteloon voidaan tehdä lisäyksiä. Komissio voi tehdä lisäyksiä asetuksen (EU) N:o 652/2014 liitteessä II olevaan luetteloon ainoastaan muuttamalla kyseistä liitettä.

(10) Asetuksen (EU) N:o 652/2014 liitettä II olisi sen vuoksi muutettava,

ON HYVÄKSYNYT TÄMÄN ASETUKSEN:

1 artikla

Lisätään asetuksen (EU) N:o 652/2014 liitteeseen II seuraavat eläintaudit: ”pienten märehtijäin rutto, lammasrokko, vuohirokko ja lumpy skin -tauti”.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä marraskuuta 2016. Komission puolesta Puheenjohtaja Jean-Claude JUNCKER

(1) EUVL L 189, 27.6.2014, s. 1.

(2) EFSA AHAW Panel (EFSA Panel on Animal Health and Welfare), 2015. Scientific Opinion on peste des petits ruminants EFSA Journal 2015;13 (1):3985.

(3) EFSA AHAW Panel (EFSA Panel on Animal Health and Welfare), 2014. Scientific Opinion on sheep and goat pox. EFSA Journal 2014;12(11):3885.

(4) EFSA AHAW Panel (EFSA Panel on Animal Health and Welfare), 2016. Urgent advice on lumpy skin disease. EFSA Journal 2016;14(8):4573.